b'\n_START_ARTICLE_\nJacob Lindenskov\n_START_SECTION_\nFamilie og yrke\n_START_PARAGRAPH_\nHan var s\xc3\xb8nn av skipsmaskinist Edvard Lindenskov (\xc3\xad R\xc3\xa6ttar\xc3\xa1) og hustru Birita Joensen. Faren var sosialdemokratisk medlem av kommunestyret i T\xc3\xb3rshavn i 4 \xc3\xa5r. Jacob Lindenskov giftet seg i 1961 med J\xc3\xb3na Jacobsen. Deres datter Elin Lindenskov var sosialdemokratisk medlem av kommunestyret i 24 \xc3\xa5r, mens s\xc3\xb8nnen Eirikur Lindenskov er redakt\xc3\xb8r i den sosialdemokratiske dagsavisen Sosialurin. Lindenskov-slekten har ogs\xc3\xa5 v\xc3\xa6rt sterkt engasjert i avholdslosjen i T\xc3\xb3rshavn._NEWLINE_Etter skolegangen i T\xc3\xb3rshavn gikk han handelsskole i K\xc3\xb8benhavn. I 1950 begynte han \xc3\xa5 arbeide med livsforsikring i F\xc3\xa6r\xc3\xb8yenes monopoliserende forsikringssammenslutning, Tryggingarsambandi\xc3\xb0 F\xc3\xb8royar. I 1967 ble livsforsikringsvirksomheten skilt ut i en egen enhet, F\xc3\xb8roya L\xc3\xadvstrygging (L\xc3\xadv), hvor Lindenskov i 1984 ble avdelingsdirekt\xc3\xb8r.\n_START_SECTION_\nPolitisk og organisatorisk arbeid\n_START_PARAGRAPH_\nLindenskov ble f\xc3\xb8rste gang innvalgt p\xc3\xa5 det f\xc3\xa6r\xc3\xb8yske Lagtinget fra Su\xc3\xb0urstreymoy som 25-\xc3\xa5ring i 1958, og satt frem til 1966. Han var ogs\xc3\xa5 innvalgt mellom 1970 og 1990, og m\xc3\xb8tte fast for statsminister Marita Petersen fra 1992 til 1994. Lindenskov var Lagtingets sekret\xc3\xa6r i flere perioder samt Lagtingets formann fra 1984 til 1987. Han var formann i Lagtingets sosialkomit\xc3\xa9 da folkepensjonen og invalide- og barneforsorgslovene ble vedtatt p\xc3\xa5 F\xc3\xa6r\xc3\xb8yene. Han spilte ogs\xc3\xa5 en viktig rolle da ulykkesforsikringslovgivningen ble modernisert og det f\xc3\xa6r\xc3\xb8yske industrifondet ble etablert.  Fra 1968 til 1979 var han minister i Kristian Djurhuus og Atli Dams regjeringer, stort sett med ansvar for helse-, sosial- og industrisp\xc3\xb8rsm\xc3\xa5l. Blant annet fikk Lindenskov innf\xc3\xb8rt en felles sykel\xc3\xb8nnsordning. Han s\xc3\xb8kte ikke renominasjon til Lagtinget i 1994._NEWLINE_Lindenskov var valgt til det danske Folketinget fra F\xc3\xa6r\xc3\xb8yene fra 1979 til 1984, og m\xc3\xb8tte for F\xc3\xa6r\xc3\xb8yenes statsminister Atli Dam fra 1987 til 1988, s\xc3\xa5 fra 1990 til 1993. Han sluttet seg til Socialdemokratiets folketingsgruppe og ivret blant annet for loven om erstatning til ofre fra okkupasjonstiden._NEWLINE_Lindenskov p\xc3\xa5tok seg styreverv for en rekke sosiale og veldedige form\xc3\xa5l, blant andre rusbehandlings-, rehabiliterings- og omsorgsinstitusjoner.'